**Celebrarea Zilei Europene a Avocaților 2018 , cu tema:**

**“De ce sunt importanți avocații? Apărând apărătorii Statului de Drept”.**

La 26 octombrie 2018, Uniunea Națională a Barourilor din România (UNBR) și Baroul București, au organizat masa rotundă, cu tema “De ce sunt importanți avocații? Apărând apărătorii Statului de Drept”.

Tema a fost propusă de Consiliul Barourilor Europene (CCBE) pentru a celebra Ziua Europeană a Avocaților, care, anul acesta, a avut loc concomitent cu Ziua Europeană a Justiției.

”Scopul acestei duble aniversări este comun: informarea cetățenilor cu privire la drepturile lor și instrumentele legislative care le protejează, dar și o mai bună comunicare între juriști, în scopul de a întări protecția acestor drepturi. Și, dacă privim ce se întâmplă în jur, putem identifica un subiect implicit al dezbaterilor ce vor avea loc în această zi: pericolul în care se află justiția și apărarea drepturilor fundamentale ale cetățenilor. Cu alte cuvinte statul de drept”, a spus av. dr. Gheorghe Florea, președintele Uniunii Naționale a Barourilor din România.

Evenimentul a avut loc la Biblioteca „Victor Anagnoste” a Baroului București din sediul Palatului de Justiție și a fost moderat de Mihai Tatulici, cu participarea: Av. dr. Gheorghe Florea, Președintele UNBR, Av. dr. Ion Dragne, decanul Baroului București, Av. Cristina Gheorghe, Vicepreședinte UNBR, Av. dr. Ioan Chelaru, Vicepreședinte UNBR, Av. dr. Traian Briciu, Vicepreședinte UNBR, Av. dr. Petruț Ciobanu, Vicepreședinte UNBR , Av. Monica Livescu, membru al Comisiei permanente a UNBR, av. Marius Striblea, decanul Baroului Iași, av. Ioan Popa, decanul Baroului Galați, a decanilor și a membrilor Consiliului UNBR din barourile de pe raza Curții de Apel București, a membrilor Consiliului Baroului București, lectori I.N.P.P.A., avocați.

Subiectele abordate în cadrul dezbaterilor s-au referit la rolul avocatului în menținerea statului de drept, garanțiile dreptului la apărare în România, eficacitatea reglementărilor privind independența avocatului, linia de demarcație dintre apărarea clientului și complicitatea cu acesta, presiunile cu care se confruntă avocații în ultimul deceniu și noile garanții ale apărării prevăzute în Legea nr. 25/2017 privind modificarea și completarea Legii nr. 51/1995 pentru organizarea și exercitarea profesiei de avocat. De asemenea, a fost abordată necesitatea unei Convenții Europene privind profesia de avocat și demersurile Uniunii Naționale a Barourilor din România privind adoptarea acestei Convenții.

**UNIUNEA NAȚIONALĂ A BAROURILOR DIN ROMÂNIA**

**DEPARTAMENTUL PROTECȚIA PROFESIEI, INFORMARE ȘI RELAȚII PUBLICE**